  Виталий Пронин "Ижысь винтовка" ӵошатсконКылем арня пумын Россиысь кужмо биатлонистъёс «Ижысь винтовка» ӵошатсконэ люкаськылӥзы. Таӵе ужрад туэ 43-тӥзэ ортчиз.Кезьыт куазь биатлонистъёсты ӧз кышкаты. Суббота нуналэ нылкышноос 15 иськеме бызьылӥзы. Ньыль пол ыбылӥськонын одӥг пол но ӧз янгышалэ Тюмень улосысь Лариса Кузнецова но Удмуртиысь Валентина Назарова. Соос ик нырысетӥ но кыкетӥ интые потӥзы. Куинетӥ луиз Тюменьысь Мария Панфилова. Удмуртиысь мукет спортсменъёс та нуналэ укыр ляб ыбылӥськизы. Анастасия Бочкарёва 7 пол янгышаз, Алёна Перевозчикова - 11 пол. Куасэн шаплы быземзы юрттӥз соослы 36-тӥ но 45-тӥ интыозь ӝутскыны.Ӵошатсконэ лыктэм воргоронъёс пӧлын трос тодмо ымныръёс вал. Тросэз витизы Максим Чудовлэсь ракета кадь бызьылэмзэ, вормонзэ витизы Иван Черезовлэсь. Но 20 иськемъем сюрес вылын ваньзэс паймытӥз Свердловск улосысь Николай Елисеев, ыбылӥськонын со одӥг пол но ӧз янгыша. Иван Черезов, одӥг пол янгышаса, кыкетӥ луиз. Куинетӥ интые потӥз Мордовия понна бызьылӥсь асьме воргорон Дмитрий Васильев. Удмуртиысь воргоронъёс пӧлын котькинлэсь усто лыдпус возьматӥз Дмитрий Кононов - 13-тӥ инты басьтӥз.«Ижысь винтовка» ӵошатсконэ пыриськись спортсменъёс азе пӧртэм куронъёс пуктӥсько: кинлы ке одно ик вормоно, кинлы ке куать кужмоез пӧлы шедёно. Угось ӵапак асьме дорын вормисе потэмъёслы сюрес усьтӥське пагӟалы вылӥегес ӝутскыны. Дуннелэн кубоказ мынозы Тюмень улосысь Алексей Волков но Свердловск улосысь Марина Коровина, нош мукетъёсыз Европаысь ӵошатсконъёсын асьсэды возьматозы. Озьы Валя Назаровамы Выль ар бере Эстониысь Отепя городэ мыноз.Валентина Емельянова Туспуктӥз Алексей Сильвер Теги: биатлон Ижысьвинтовка  